Doplnenie materiálu
 v zmysle pripomienok PEM vlády SR zo dňa 20.12.2004

1. Hlavné ekonomické charakteristiky DMD GROUP, a.s.

Vývoj výsledku hospodárenia spoločnosti DMD GROUP, a.s.

v tis. Sk
Ukazovateľ	2001	2002	2003	20041	
Hospodárska činnosť	- 18.765	- 124.311	- 104.585	  14.668	
Finančná činnosť – daň	-23.749	- 585 812	  546.292	- 11.280	
Mimoriadna činnosť	11.044	0	0	       284	
Celkový hospodársky výsledok:
zisk (+), strata (-)	- 31.470	-710.123	 441.707	    3.672	

–––––––––––––––––
1 výhľad

Výsledok hospodárenia z hospodárskej činnosti bol v roku 2003 v rozhodujúcej miere ovplyvnený tvorbou opravných položiek k pohľadávkam do nákladov spoločnosti. Opravné položky k pohľadávkam spoločnosť tvorila na základe znaleckého posudku znaleckej organizácie TREFA, s.r.o.

Výsledok hospodárenia z finančnej činnosti v roku 2003 v podstatnej miere ovplyvnilo zúčtovanie opravných položiek k dlhodobému finančnému majetku spoločnosti do výnosov.

Strata z minulých období je výsledkom účtovných operácií, ktorými spoločnosť postupne zreálňovala hodnotu majetku spoločnosti, predovšetkým hodnotu dlhodobého finančného majetku a pohľadávok. 

Spoločnosť dôsledne realizuje kroky vedúce k dokončeniu reštrukturalizácie podľa schváleného projektu, čo sa prejavuje i na zreálnení hodnoty majetku a stabilizácii hospodárskych výsledkov.  

Vývoj stavu zamestnancov spoločnosti DMD GROUP, a.s.:

Ukazovateľ	2001	2002	2003	2004	
Evidenčný počet zamestnancov k 31.12.	14	17	13	16	

Stav zamestnancov spoločností skupiny DMD:

Spoločnosť	Počet zamestnancov	
Konštrukta – Defence, a.s.	178	
ZVS holding, a.s.	                               1 048	
ZTS – ŠPECIÁL, a.s.	244	
Skupina ZTS Elektronika Nová Dubnica	750	
DMD TRADE, a.s.	  14	
S p o l u	2234	

Cieľom je stabilizovať zamestnancov v jednotlivých spoločnostiach  so zámerom postupného zvýšenia počtu a rozšírenia o nových získaných pracovníkov z pripojenia spoločnosti ZTS Špeciál, a.s.

2. Zdôvodnenie      potenciálnych          výhod          vyplývajúcich 
    z navrhovaného zvýšenia základného imania spoločnosti DMD 
    GROUP, a.s. 

•	Zabezpečenie ucelenej pôvodnej výroby v regióne Dubnica nad Váhom 

Pokračovanie reštrukturalizácie by sa v tomto kroku malo prejaviť v reorganizácií novovzniknutého zoskupenia, ktorej cieľom bude dosiahnutie synergického efektu znižovania celkových nákladov, minimalizácie strát z existujúcich zdvojovaných prípadne násobovaných režijných, mzdových, odvodových nákladov. Tým sa dosiahne zlepšenie  celkovej rentability jednotlivých zložiek zoskupenia posudzovaných jednotlivo, avšak aj v ich vzájomnej spojitosti, bez obvyklej snahy skresľovať hospodárenie umelým vykázaním zisku vo vybranej časti zoskupenia a naopak  zaťažením inej časti zoskupenia.    
Jednou z prioritných úloh je hľadanie synergií v  logistike výrobného procesu, t. j. koncentrácia výroby, zníženie energetickej náročnosti, maximálne možné skrátenie medzivýrobných operácií, minimalizácia dopravných a iných nákladov v rámci interného procesu prípravy výroby a samotnej výroby atď.. Nosnou myšlienkou reštrukturalizácie v tejto oblasti je ďalšie spájanie spoločností s nadväzujúcimi činnosťami, ale aj vyčlenenie výrobných procedúr spoločných pre viac spoločností do jedného subjektu za účelom efektívnejšieho využitia kapacít. 
Osobitnou kapitolou je finančná stabilizácia zoskupenia, s tým súvisiace  finančné plánovanie, odborné riadenie cash flow a daňová optimalizácia. Konkrétnymi čiastkovými úlohami v tejto oblasti sú zreálnenie vykazovaných aktív v rámci  účtovníctva ako aj opätovné prehodnotenie pasív formou ich forhézneho posúdenia  vrátane  podsúvahových položiek, mimosúdnych, súdnych, exekučných nárokov. V konkrétnej etape tohto procesu sa dá očakávať, že sa ukáže  nevyhnutným znižovanie ZI, rôzne formy dezinvestícií nepotrebného majetku, vytváranie opravných položiek na nepredajné zásoby, prijatie opatrení v rámci dlhodobo neriešených pohľadávok po lehote splatnosti. Zavŕšením tohto procesu sa docieli stav, v rámci ktorého sa bonita a kredibilita jednotlivých subjektov zoskupenia  stane dobrou resp. štandardnou východiskovou   platformou pre rokovanie s bankami, leasingovými, faktoringovými a inými spoločnosťami poskytujúcimi finančné a poistné služby. Uvedené bude mať taktiež nemalý pozitívny vplyv na znižovanie nákladov spoločnosti, ktoré vznikli neodbornosťou doterajšieho finančného riadenia.
Podniky v skupine Konštrukta Defence, a.s., ZVS holding, a.s. Dubnica nad Váhom, zoskupenie ELEKTRONIKA.   

•	Získanie časti podniku v konkurze 

Uznesením Krajského súdu v Bratislave, zo dňa 22.04. 2003 bol na spoločnosť ZTS Dubnica nad Váhom plus, a.s. vyhlásený konkurz, číslo predmetného konania 1K4/ 03. Súčasťou majetku vyššie uvedeného úpadcu zahrnutého do konkurznej podstaty určenej na následné speňaženie, je aj spoločnosť ZTS Špeciál, a.s., resp. jej akcie ako aj nehnuteľný a hnuteľný majetok.
Spoločnosť ZTS Špeciál, a.s. predstavuje spoločnosť predurčenú na výrobu špecializovanej techniky, finálnych výrobkov a komponentov zbrojárskeho priemyslu. Vzhľadom na celkový profil tejto spoločnosti, úzko špecializovaný charakter jej výrobných a súvisiacich priestorov, materiálne a strojové vybavenie a ďalšie rozhodné skutočnosti je zaradená medzi zoskupenie tých spoločností, ktoré majú tvoriť súčasť budúcej novovzniknutej štruktúry DMD GROUP, a.s.. Samozrejme je na mieste konštatovať, že uvedená spoločnosť v momentálnom režime fungovania počas prebiehajúceho konkurzu prechádza úpadkovým obdobím, avšak nosná idea jej nadobudnutia z konkurznej podstaty, jej následná konsolidácia  a spustenie rozvojových impulzov je nateraz najlacnejším spôsobom, ako dostať do portfólia DMD zbrojársky špecializovanú výrobnú spoločnosť schopnú kvalitatívne sa vyrovnať existujúcej konkurencii vo výrobe zbraňových, muničných systémov a vozidiel.
	V rámci už spomínaného konkurzného konania sa spoločnosť DMD GROUP, a.s. uchádza o kúpu akcií predmetnej spoločnosti vrátane súvisiacich nehnuteľných  a hnuteľných veci, pričom náklady vynaložené za týmto účelom sú zahrnuté v celkových uvažovaných nákladoch reštrukturalizácie za účelom  vytvorenia  novej štruktúry DMD GROUP, a.s.

•	Projekty na oživenie výrob produktov, o ktoré je po vstupe do EU a NATO reálny záujem

- Projekt strednotonážneho automobilu ( STA) s obchodným onačením STA 4x4 AKTIS

     	Automobil STA 4x4 AKTIS bol vyvinutý pre potreby Armády SR (ZTTP -  CZ T VTER č. 76/8-63) so zámerom nahradiť zastaralý strednotonážny automobil PRAGA V3S.
     	Vývojom vozidla STA 4x4 AKTIS bola poverená spoločnosť TATRA SIPOX, a.s.  (v súčasnosti obchodný názov TANAX, a.s.) , ktorá spoločne s MH SR a MO SR financovala proces vývojových prác. Takto bolo vytvorené združenie – TATRA SIPOX, a.s. – 51%, MH SR – 46,47% a MO SR – nepeňažný vklad vo výške 2,53%. 
Vozidlo bolo zavedené do Armády SR riadnym postupom  roku 2000 – v r. 2001 armáda nakúpila 38 ks uvedených vozidiel v rôznych modifikáciách (celkom bolo vyvinutých sedem rôznych modifikácií automobilu STA 4x4 AKTIS).
     	Následne Armáda SR objednala ďalších 11 ks vozidiel. Tento kontrakt  je splnený. 
    	 DMD GROUP, a.s. sa po dohode s majoritným majiteľom práv na STA 4x4 AKTIS, TANAX, a.s. snažilo dohodnúť so spracovateľom práv – MH SR na prevode týchto práv na štátom kontrolovanú DMD GROUP, a.s. a realizovať výrobu vozidla v ZTS Špeciál, a.s. Jednania však boli neúspešné.
     	Jediný spôsob ako zrealizovať transfer výroby vozidla STS 4x4 AKTIS na DMD GROUP, a.s. predstavuje odkúpenie kompletnej technickej a výrobnej dokumentácie – vrátane know - how, od TANAX, a.s. Tento odpredaj je však podmienený súhlasom všetkých členov uvedeného združenia.
     	DMD GROUP, a.s. sa týmto spôsobom usiluje zachovať výrobu strednotonážneho vozidla STA 4x4 AKTIS v podmienkach slovenského priemyslu. Vlastnými  marketingovými aktivitami podporiť jeho predaj a  zabezpečiť vývoj nových aplikácií s podporou vývojovej a konštrukčnej základne KONŠTRUKTA-Defence, a.s. 
Po skúškach v armáde, ktoré boli úspešné, je o vozidlo prejavovaný reálny záujem. 

- Projekt  automobilu s obchodným označením AMV 4x4 (Armoured Multi-role Vehicle)

Začiatkom projektu bola snaha modifikovať existujúce vozidlo ALIGÁTOR v spolupráci s nemeckým partnerom Rheinmetall Landessysteme GmbH /RLS/. Po negatívnych ohlasoch - najmä zo slovenskej strany, došlo k rozhodnutiu vyvinúť vozidlo, ktoré by síce nieslo určité dedičné prvky svojo predchodcu, ale v skutočnosti by bolo vozidlo nové. Takto definované  vozidlo s konkrétnymi takticko-technickými parametrami bolo označené ako AMV 4x4. Snahou bolo najmä zvýšiť užitočnú hmotnosť vozidla, aby bola možná aplikácia niektorých zbraňových systémov na streche, alebo v interiéri vozidla.
     Zmluvne sa spolupráca na vývoji vozidla AMV 4x4 medzi nemeckým partnerom RLS a DMD Mobiltec, a.s.  začala na prelome rokov 2001-2002. Po rokovaniach o cedácii práv a povinností z DMD Mobiltec, a.s. na DETEC, a.s. Martin bola 14.3.2002 uzatvorená dohoda o spolupráci medzi RLS a DETEC. V júni 2002 bolo vozidlo AMV 4x4 predstavené v stánku RLS na výstave Eurosatory v Paríži a v septembri na výstave MSPO 2002 Kielce v Poľsku.
     Spoločnosť DETEC, a.s. nedokázala finančne kryť potreby svojich záväzkov na projekte AMV 4x4 a požiadala o finančný zdroj od DMD GROUP, a.s. V súčasnosti – po dohode s RLS vlastní podiel spoločnosti DETEC na projekte AMV 4x4 spoločnosť DMD GROUP, a.s.
     Na základe rokovaní s hovorcom združenia KERAMETAL, a.s. je návrh dohody, v rámci ktorej by sa DMD GROUP, a.s.  stal partnerom združenia tým, že by do tohto uskupenia vložil projekt AMV 4x4. Na základe tejto skutočnosti by boli ukončené trvajúce spory o autorských právach, bol by jeden výrobca oboch typov a oba projekty by boli prezentované ako výsledky spoločného konštrukčného a vývojového postupu.
     Uvedený návrh riešenia predstavuje pre DMD GROUP, a.s. odkúpenie podielu nemeckého partnera RLS v projekte AMV 4x4 – s touto skutočnosťou RLS predbežne potvrdil súhlas.

- Vybudovanie Priemyselného parku v oblasti Dubnice nad Váhom

Spoločnosť DMD GROUP, a.s. sa na prelome rokov 2003 a 2004 zapojila do iniciatívy prípravy a vybudovania priemyselného parku, pričom uvedená iniciatíva vyvrcholila v podpísaní Memoranda o porozumení, ktorého signatármi je DMD GROUP, a.s. a mesto Nová Dubnica.  V ďalšej postupnosti krokov dôjde k založeniu akciovej spoločnosti ako právneho subjektu, ktorý bude oficiálne nositeľom všetkých práv a povinností súvisiacich s významnou investíciou. 
Účasť DMD na tomto projekte považujeme za strategicky rozhodujúcu a bezpodmienečne nevyhnutnú, z hľadiska budúceho využitia vývojových, výrobných kapacít DMD.  Spoločnosť DMD GROUP, a.s. uvedenou iniciatívou prehlbuje európskointegračnú myšlienku svojej orientácie , nakoľko globalizačné trendy a hľadanie silných obchodných a finančných partnerov sa ukazuje  nevyhnutnosťou úspešného etablovania v segmente strojárskeho priemyslu.

3. Zvýšenie základného imania upísaním nových kmeňových akcií 
    Fondom   národného   majetku   SR  v   DMD GROUP, a. s.  vo 
    vzťahu k zákonu o štátnej pomoci 

         Fond národného majetku SR v spolupráci s DMD GROUP, a.s. vykonal posúdenie,  či prípadné zvýšenie základného imania DMD GROUP, a.s. upísaním nových kmeňových akcií zo strany FNM SR ako akcionára je možné považovať za štátnu pomoc podľa zákona č. 231/1999 Z.z. o štátnej pomoci v znení neskorších predpisov, resp. či sa uvedený zákon vzťahuje na prostriedky vložené do spoločnosti DMD GROUP, a.s. zo strany FNM SR, ako akcionára, v rámci zvyšovania základného imania tejto spoločnosti, s ohľadom na právne záväzné akty Európskych spoločenstiev a Európskej únie. Z vypracovaných právnych  stanovísk  vyplynulo:
1.	Zamýšľané zvýšenie základného imania spoločnosti DMD GROUP, a.s. upísaním nových kmeňových akcií jej doterajším akcionárom FNM SR nemožno považovať za štátnu pomoc. Vo vzťahu k zákonu o štátnej pomoci nejde o štátnu pomoc, lebo FNM SR nie je štátnym orgánom, vyšším územným celkom ani obcou. FNM SR v súvislosti so zvyšovaním základného imania obchodnej spoločnosti nie je ani inou právnickou osobou poskytujúcou štátnu pomoc podľa osobitného zákona, pretože žiadny osobitný zákon neupravuje zvyšovanie základného imania akciovej spoločnosti Fondom, ako akcionárom, ako štátnu pomoc. Ide o výkon práv akcionára upravený v Obchodnom zákonníku.
2.	O štátnu pomoc nejde ani z hľadiska komunitárneho práva, pretože
•	Peňažný vklad, za ktorý FNM SR dostane protihodnotu – nové akcie spoločnosti DMD GROUP, a.s. v menovitej hodnote zodpovedajúcej výške jeho vkladu, nie je pomocou.
•	Peňažným vkladom sa majetok FNM SR neznižuje, mení sa len jeho štruktúra.
•	Peňažný vklad neposkytuje štát, ale Fond.
•	Peňažný vklad nebude poskytnutý zo štátnych prostriedkov, ale z majetku FNM SR.
•	Účasť na zvýšení základného imania spoločnosti DMD GROUP, a.s., ktorým FNM SR vykonáva svoje akcionárske práva nie je zvýhodnením tejto spoločnosti v porovnaní s inými podnikmi.
•	Konanie FNM SR spočívajúce v jeho účasti na zvyšovaní základného imania spoločnosti DMD GROUP s cieľom pokračovania v reštrukturalizácii tejto spoločnosti sledujúcej jej stabilizáciu, rozvoj, znižovanie nákladov a zvýšenie jej rentabilnosti, treba považovať za obvyklé konanie riadneho investora.
•	Účasť FNM SR na zvýšení základného imania DMD GROUP, a.s. nie je spôsobilé narušiť alebo ohroziť hospodársku súťaž (čl. 81 ods. 1 Zmluvy o založení ES) a nemá dopad na obchodovanie medzi členskými štátmi.

Záverom je potrebné opätovne zdôrazniť, že zvýšenie základného imania spoločnosti DMD GROUP, a.s. bude vykonané v súlade s ustanovením § 28 ods. 3 písm. c) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Fond v súlade s uvedeným ustanovením použije majetok Fondu na základe rozhodnutí príslušných orgánov Fondu na zvýšenie základného imania obchodnej spoločnosti, ktorej akcionárom alebo spoločníkom je Fond – v tomto prípade sa majetok Fondu  použije na zvýšenie základného imania spoločnosti DMD GROUP, a.s., ktorej  akcionárom je Fond so súčasným podielom na základnom imaní tejto spoločnosti  vo výške  99,28 %.